SHBA: Mbahet në fuqi ligji për kujdesin shëndetësor
Presidenti Obama e përshëndeti vendimin e Gjykatës së lartë, ndërsa kandidati republikan Romney premtoi se do ta shfuqizojë ligjin nëse fiton
Gjykata e Lartë e Shteteve të Bashkuara i dha presidentit Barak Obama një fitore të madhe, duke mbështetur një pjesë kyç të planit të tij të diskutueshëm të kujdesit shëndetësor në një vendim 5 me 4. I ashtuquajturi "mandati individual" kërkon që amerikanët të kenë sigurim shëndetësor ose përballen me një dënim financiar apo taksë. Kryetari i Gjykatës, Xhon Roberts, u bashkua me krahun liberal të gjykatësve duke thënë se "meqë Kushtetuta e lejon taksimin, nuk është roli i gjykatës ta ndalojë atë, apo të vendosë për llogjikën apo dejtësinë e tij". Gjykatësit Stivën Brajer, Ruth Bader Ginsburg, Elena Kagan dhe Sonia Sotomajor votuan me gjykatësin Roberts për t'a shpallur planin të ligjshëm. Administrata Obama ka argumentuar se plani është i vlefshëm në bazë të Kushtetutës amerikane, sepse të gjithë amerikanët do të kanë nevojë për kujdes mjekësor në një fazë të jetës së tyre. 26 shtete kanë ngritur padi kundër këtij plani, duke thënë se individët nuk mund të jenë të detyruar për të blerë sigurim shëndetësor, pavarësisht nëse kanë nevojë ose jo. Analistët thonë se ky vendim i Gjykatës së Lartë mund të shtojë shpresat e Presidentit Obama për t’u rizgjedhur këtë vit, por ata paralajmërojnë njëkohësisht se kundërshtarët e tij konservatorë për këtë ligj mund të mobilizohen së tepërmi nga vendimi i Gjykatës. Në Shtëpinë e Bardhë, Presidenti Obama ishte në formë festive. Nga ana tjetër, personi që mendohet se do të jetë rivali i tij republikan në zgjedhjet e nëntorit, ish guvernatori i shtetit Masaçusets, Mit Romni, përsëriti premtimin e fushatës së tij për të punuar me Kongresin për abrogimin e këtij ligji, që shpeh është quajtur "Obamacare." Vendimi i Gjykatës së Lartë për lënien në fuqi të ligjit të kujdesit shëndetësor i kapi në befasi disa analistë, sepse pesë anëtarët konservatorët të gjykatës shpesh votojnë 5 me 4 për vendimet. Por këtë hetë, Kryetari i Gjykatës së Lartë, Xhon Roberts, i cili u emërua në gjykatë nga presidenti republikan, Xhorxh W. Bush, iu bashkua katër antëarëve më liberalë të gjykatës, duke bërë që ligji të qendrojë në fuqi. Analisti Norman Ornstin i Institutit të Uashingtonit American Enterprise thotë se vendimi është një fitore e madhe politike për Presidentin Obama. Përkrahësit e Presidentit Obama shpresojnë që vendimi i Gjykatës së Lartë do t’i shtojë shanset e tij për t’u rizgjedhur në muajin nëntor. Por anketuesi i Universitetit Quinnipiak, Pitër Braun, thotë se vendimi i gjykatës i la të zhgënjyer dhe në disa raste i acaroi konservatorët dhe aktivistët e lëvizjes Tea Party, të cilët tani mund të bëhen edhe më të vendosur në fushatën e tyre kundër Presidentit Obama. Analisti politik, Çarli Kuk, thotë se shumica e amerikanëve e kanë vendosur tashmë se çfarë do të bëjnë për ligjin e kujdesit shëndetësor dhe vendimi i Gjykatës së Lartë do të ketë pak ndikim në zgjedhje. Morton Kondracki, kryeredaktor i gazetës , thotë se votuesit do të vendosin kryesisht zgjedhjet presidenciale në bazë të ekonomisë dhe jo të kujdesit shëndetësor. Vendimi i Gjykatës së lartë për kujdesin shëndetësor ishte ngjarja e pritur më me padurim që nga vendimi i gjykatës për zgjedhjet presidenciale në viti 2000, një vendim 5 me 4 pas të cilit Xhorxh W. Bushi u shpall fitues i zgjedhjeve presidenciale ndaj rivalit të tij demokrat, Al Gor.